पाएं अपने शहर की ताज़ा ख़बरें और फ्री ई-पेपरडाउनलोड करें
विधानसभा उपचुनाव के नतीजों से एक बार फिर कांग्रेस में ऊर्जा भर गई है। वहीं, भाजपा को राजसमंद की सीट बचाने भर से संतोष करना पड़ा है। यह सीट भी कड़ी टक्कर के बाद मिली है। इस उपचुनाव की खास बात यह रही कि पूर्व मुख्यमंत्री वसुंधरा राजे पूरी तरह सीन से गायब रहीं। उनकी गैर मौजूदगी में हुए उपचुनावों के अब भाजपा के खेमों में अपने हिसाब से मायने निकाले जा रहे हैं।
सबसे बड़ी हार
सहाड़ा में वसुंधरा राजे की जगह ज्योतिरादित्य सिंधिया की सभा कराई गई, लेकिन उसका भी फायदा नहीं मिला। सहाड़ा में भाजपा की सबसे बड़ी हार हुई है। यहां 2018 के चुनाव में भाजपा केवल 7280 वोटों से हारी थी। इस बार हार का मार्जिन बढ़कर 42 हजार का हो गया। भाजपा का वोट प्रतिशत भी सहाड़ा में 5 फीसदी घट गया।
राजघराने का संबंध भी नहीं आया काम
भाजपा ने सहाड़ा गंगाुपर क्षेत्र से ग्वालियर रियासत का पुराना संबंध भुनाने के लिए वसुंधरा राजे की जगह ज्योतिरादित्य को बुलाया। गंगापुर में सभा करवाई, लेकिन कोई फायदा नहीं मिला। गंगापुर क्षेत्र का सिंधिया घराने से तीन दशक पुराना रिश्ता रहा है। ग्वालियर राजघराने की बहू गंगादेवी उदयपुर राजघराने की बेटी थीं। वे किसी विवाद को सुलझाने उदयुपर आई थीं। लौटते वक्त उनका गंगापुर के पास देहांत हो गया था। उस समय की परंपराओं के अनुसार, उनका दाह संस्कार वहीं किया गया था। दाह संस्कार वाली जमीन खुद की होनी जरूरी है। इस परंपरा को निभाने के उदयपुर महाराणा ने उस वक्त गंगापुर क्षेत्र के कई गांव ग्वालियर रियासत को सौंपे थे। भाजपा सिंधिया परिवार से गंगापुर के इस पुराने जुड़ाव को देखते हुए उम्मीद कर रही थी कि सिंधिया की सभा से फायदा होगा। पर इस पर पानी फिर गया।
हर गतिविधि से दूर
वसुंधरा राजे इस बार उपचुनाव में प्रचार से लेकर हर गतिविधि में पूरी तरह दूर रहीं। सुजानगढ़ से भाजपा उम्मीदवार रहे खेमाराम मेघवाल राजे की पहली सरकार में मंत्री रह चुके हैं। सहाड़ा से भाजपा उम्मीदवार डॉ. रतनलाल जाट को राजे ने बीज निगम का अध्यक्ष बनाया था। दीप्ति माहेश्वरी के प्रति भी राजे का सॉफ्ट कॉनर्र है, क्योंकि किरण माहेश्वरी उनकी कैबिनेट में मंत्री रहीं।
दूसरे खेमे को मौका
तीन सीटों के रिजल्ट को वसुंधरा राजे खेमा प्रदेश संगठन की हार के तौर पर पेश करने का प्रयास करेगा। राजे खेमा और उनके समर्थक फिलहाल मुखर नहीं हैं, लेकिन आने वाले दिनों में हार के कारणों पर खुलकर बोल सकते हैं। उपचुनावों की घोषणा से पहले विधायक प्रताप सिंह सिंघवी, पूर्व विधायक भवानी सिंह राजावत सहित कई नेताओं ने कहा था कि वसुंधरा राजे को साइडलाइन करके चुनाव लड़ा गया तो पार्टी हारेगी।
सीएम रहते आठ उपचुनाव, भाजपा केवल 2 में जीती
वसुंधरा राजे के मुख्यमंत्री रहते हुए 2014 से लेकर 2018 के बीच में छह विधानसभा और 2 लोकसभा सीटों पर उपचुनाव हुए थे। उनमें से केवल कोटा उत्तर और धौलपुर को छोड़ सभी उपचुनावों में भाजपा सत्ता में होने के बाद भी हारी थी। कांग्रेस ने 2014 में हुए उपुचनाव में सूरजगढ़, वैर, नसीराबाद सीट जीती। भाजपा केवल कोटा उत्तर सीट जीती थी। इसके बाद धौलपुर उपचुनाव भाजपा जीती। वर्ष 2018 की शुरुआत में अजमेर, अलवर लोकसभा सीट और मांडलगढ़ विधानसभा सीट के उपचुनावों में भाजपा की करारी हार हुई थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva awa_Deva awa_Deva hin_Deva hin_Deva bho_Deva awa_Deva zho_Hant eng_Latn